SDP lähetti kannattajilleen listan MTV:n vaalitenttiin lähetettävistä Twitter-viesteistä.

SDP:n puoluetoimistosta lähteneessä sähköpostissa kannustetaan käyttämään puoluetta kehuvia, valmiiksi kirjoitettuja Twitter-viestejä erityisesti television vaalitenttien aikaan. TOMMI PARKKONEN

Eduskuntavaalien viimeinen kampanjaviikko ratkaisee nouseeko Suomen toiseksi suurimmaksi puolueeksi perussuomalaiset, kokoomus vai SDP.

Puolueiden puheenjohtajien televisiotentit ovat tässä kisassa tärkeässä asemassa, ja se on tiedetään puolueissakin. Nykytrendin mukaisesti myös katsojat pääsevät kommentoimaan tenttejä Twitter-viesteillä, joista osa päätyy tv-ruudun reunaan. Luonnollisesti vaaliaiheinen keskustelu käy muutenkin kuumana Twitterissä juuri tenttien aikaan.

SDP:n puoluetoimistolla onkin haistettu mainio markkinarako: puolue on koonnut pitkän listan valmiita twiittiviestejä, jotka on lähetetty keskiviikkona sosiaalisessa mediassa aktiivisille demareille.

Twiittiehdotuksissa todetaan muun muassa ”SDP ymmärtää, että nyt pitää panostaa vientivetoiseen kasvuun ja työllisyyteen. #vaalit2015 #SiksiSDP”, ”SDP ei suostu leikkaamaan kaikista heikoimmassa asemassa olevilta. #vaalit2015 #SiksiSDP”, ”Kokoomus keventäisi rikkaiden verotusta. SDP kohdistaisi veronkevennykset pieni- ja keskituloisille. #vaalit2015” sekä ”#AnttiPasta on näiden vaalien suurin hitti! #vaalit2015 #SiksiSDP”.

Iltalehden keskiviikkoiltana käsiinsä saamassa sähköpostissa kannustetaan demariaktiiveja lähettämään puoluetta ja puheenjohtaja Antti Rinnettä kehuvia twiittejä nimenomaan televisiotenttien aikana.

– Jälleen kerran on aika kehua Anttia, tuoda esiin SDP:n linjaa ja tarvittaessa oikoa virheitä tai haastaa muita puheenjohtajia, SDP:n viestintävastaavan Dimitri Qvintuksen allekirjoittamassa sähköpostissa kehotetaan.

Sähköpostissa on kaikkiaan 39 valmista twiittiä.

Kirjoitettu puoluetoimistossa

Twiiteissä kehutaan erityisesti SDP:n puheenjohtajaa Antti Rinnettä. TOMMI PARKKONEN

Viestintävastaava Qvintuksen mukaan twiittiehdotukset on tarkoitettu puolueen some-aktivisteille.

– Meillä some-porukka on toivonut, että heille kerrottaisiin näistä puheenjohtajatenteistä. Samalla on haluttu ehdottaa heille, että tällaisia viestejä voisi käyttää, sillä ne ovat puolueen linjan mukaista, Qvintus sanoo Iltalehdelle.

Qvintus kertoo puolueella olevan ”muutama kymmenen” some-aktivistia.

– Minun on mahdoton tietää, kuinka moni käyttää näitä valmiita twiittejä. Mutta veikkaan, että suurin osa some-porukastamme keskustelee Twitterissä reagoimalla itse keskusteluun, ei valmiita twiittejä lähettämällä.

– MTV:n tentin aikana olen tainnut nähdä kolme näitä meidän twiittejämme.

Twiitit on kirjoitettu SDP:n puoluetoimistossa.

– Emme ole koskaan aiemmin lähettäneet valmiita twiittipohjia. Mutta kaikilla ei ole aikaa miettiä mitä kirjoittaa, niin teimme nämä valmiiksi.

Twiittikampanjointi on osa SDP:n vaalityötä sosiaalisessa mediassa.

– SDP panostaa näissä vaaleissa sosiaaliseen mediaan enemmän kuin koskaan ennen, Qvintus sanoo.

Puolueen some-budjetti on noin 100 000 euroa.